ชินโซ อาเบะ

| ชินโซ อาเบะ |
| --- | --- |
安倍 晋三
ภาพถ่ายอย่างเป็นทางการ พ.ศ. 2555

นายกรัฐมนตรีญี่ปุ่น
ดำรงตำแหน่ง 26 ธันวาคม พ.ศ. 2555 – 16 กันยายน พ.ศ. 2563
กษัตริย์: จักรพรรดิอากิฮิโตะ จักรพรรดินารูฮิโตะ
รอง: ทาโร อาโซ
ก่อนหน้า: โยชิฮิโกะ โนดะ
ถัดไป: โยชิฮิเดะ ซูงะ
ดำรงตำแหน่ง 26 กันยายน พ.ศ. 2549 – 26 กันยายน พ.ศ. 2550
กษัตริย์: จักรพรรดิอากิฮิโตะ
ก่อนหน้า: จุนอิจิโร โคอิซูมิ
ถัดไป: ยาซูโอะ ฟูกูดะ
หัวหน้าพรรคเสรีประชาธิปไตย
ดำรงตำแหน่ง 26 กันยายน พ.ศ. 2555 – 14 กันยายน พ.ศ. 2563
รอง: มาซาฮิโกะ โคมูระ
เลขาธิการพรรค: ชิเงรุ อิชิบะ ซาดากาซึ ทานิกาคิ โทชิฮิโระ นิกาอิ
ก่อนหน้า: ซาดากาซึ ทานิกาคิ
ถัดไป: โยชิฮิเดะ ซูงะ
ดำรงตำแหน่ง 20 กันยายน พ.ศ. 2549 – 26 กันยายน พ.ศ. 2550
เลขาธิการพรรค: สึโตมุ ทาเกเบะ ฮิเดนาโอะ นากางาวะ ทาโร อาโซ
ก่อนหน้า: จุนอิจิโร โคอิซูมิ
ถัดไป: ยาซูโอะ ฟูกูดะ
เลขาธิการคณะรัฐมนตรีญี่ปุ่น
ดำรงตำแหน่ง 31 ตุลาคม พ.ศ. 2548 – 26 กันยายน พ.ศ. 2549
นายกรัฐมนตรี: จุนอิจิโร โคอิซูมิ
ก่อนหน้า: ฮิโรยูกิ โฮโซดะ
ถัดไป: ยาสึฮิสะ ชิโอซากิ
สมาชิกสภาผู้แทนราษฎรญี่ปุ่น
ดำรงตำแหน่ง 20 ตุลาคม พ.ศ. 2539 – 8 กรกฎาคม พ.ศ. 2565
ก่อนหน้า: เขตเลือกตั้งใหม่
เขตเลือกตั้ง: จังหวัดยามางูจิ เขต 4
คะแนนเสียง: 86,258 (58.40%)
ดำรงตำแหน่ง 18 กรกฎาคม พ.ศ. 2536 – 20 ตุลาคม พ.ศ. 2539
ก่อนหน้า: เขตเลือกตั้งใหม่
ถัดไป: มาซาฮิโกะ โคมูระ
เขตเลือกตั้ง: จังหวัดยามางูจิ เขต 1
 
ข้อมูลส่วนบุคคล
เกิด: 21 กันยายน พ.ศ. 2497 ชินจูกุ โตเกียว ประเทศญี่ปุ่น
เสียชีวิต: 8 กรกฎาคม พ.ศ. 2565 (67 ปี) คาชิฮาระ จังหวัดนาระ ประเทศญี่ปุ่น
ลักษณะการเสียชีวิต: ถูกลอบสังหาร (แผลจากอาวุธปืน)
พรรคการเมือง: เสรีประชาธิปไตย
คู่สมรส: อากิเอะ อาเบะ (พ.ศ. 2530)
บุพการี: ชินตาโร อาเบะ (บิดา) โยโกะ คิชิ [ja] (มารดา)
ความสัมพันธ์:   ฮิโรโนบุ อาเบะ [ja] (พี่ชาย)  โนบูโอะ คิชิ (น้องชาย)  คัง อาเบะ (ปู่)  โนบูซูเกะ คิชิ (ตา) 
ศิษย์เก่า: มหาวิทยาลัยเซเก (BA) มหาวิทยาลัยเซาเทิร์นแคลิฟอร์เนีย (เลิกเรียนกลางคัน)
ลายมือชื่อ: 

ชินโซ อาเบะ (ญี่ปุ่น: 安倍 晋三; โรมาจิ: Abe Shinzō; 21 กันยายน พ.ศ. 2497 – 8 กรกฎาคม พ.ศ. 2565) เป็นนักการเมืองชาวญี่ปุ่น นายกรัฐมนตรีญี่ปุ่นคนที่ 57 และหัวหน้าพรรคเสรีประชาธิปไตย (แอลดีพี) ตั้งแต่ปี 2555 ถึง 2563 และก่อนหน้านั้นระหว่างปี 2549 ถึง 2550 เขายังเป็นเลขาธิการคณะรัฐมนตรีระหว่างปี 2548 ถึง 2549 นับเป็นนายกรัฐมนตรีญี่ปุ่นที่ครองตำแหน่งนานที่สุดในประวัติศาสตร์ญี่ปุ่น
อาเบะเกิดในตระกูลการเมืองที่มีชื่อเสียง โดยมีศักดิ์เป็นหลานของโนบูซูเกะ คิชิ เขาได้ศึกษาด้านรัฐศาสตร์ที่มหาวิทยาลัยเซเกะ และศึกษาต่อที่มหาวิทยาลัยเซาเทิร์นแคลิฟอร์เนีย ในสหรัฐอเมริกา ภายหลังจบการศึกษาได้ทำงานกับบริษัทโคเบะสตีล และได้ลาออกในปี 2525 เพื่อเข้ามาทำงานการเมือง เมื่อวันที่ 12 กันยายน พ.ศ. 2550 อาเบะได้ประกาศว่าจะลาออกจากตำแหน่งนายกรัฐมนตรี โดยเขาและคณะรัฐมนตรีทั้งคณะได้ลาออกพร้อมกันในวันที่ 25 กันยายน พ.ศ. 2550 อย่างไรก็ตามอาเบะก็ได้รับเลือกเป็นนายกรัฐมนตรีอีกครั้งเมื่อวันที่ 26 ธันวาคม พ.ศ. 2555 และได้ประกาศยุบสภาในวันที่ 21 พฤศจิกายน พ.ศ. 2557 ก่อนครบวาระตำแหน่ง เพื่อลงสมัครรับเลือกตั้งใหม่ในวันที่ 14 ธันวาคม 2557
อาเบะเป็นนักอนุรักษนิยมที่นักวิจารณ์การเมืองเรียกเขาอย่างแพร่หลายว่าเป็นชาตินิยมฝ่ายขวา เขาเป็นสมาชิกของนิปปงไคงิ และมีทัศนะแบบแก้ไขประวัติศาสตร์ (revisionist) ในประวัติศาสตร์ญี่ปุ่น รวมทั้งการปฏิเสธบทบาทของรัฐบาลในการบีบบังคับเกณฑ์หญิงบำเรอระหว่างสงครามโลกครั้งที่สอง ซึ่งทำให้เกิดความตึงเครียดกับประเทศเกาหลีใต้ เขาถือว่าเป็นสายแข็งในประเด็นเกาหลีเหนือ และส่งเสริมการทบทวนมาตรา 9 ของรัฐธรรมนูญเพื่อเปิดให้ญี่ปุ่นมีกองทัพ อาเบะมีชื่อเสียงระดับนานาชาติในด้านนโยบายเศรษฐกิจของเขา ชื่อ "อะเบะโนมิกส์" ซึ่งมีการอัดฉีดปริมาณเงิน การกระตุ้นการคลัง และการปฏิรูปโครงสร้าง โดยมีผลลัพธ์ที่หลากหลาย
วันที่ 28 สิงหาคม 2563 อาเบะประกาศลาออกจากตำแหน่งนายกรัฐมนตรีเนื่องจากลำไส้ใหญ่อักเสบมีแผล (ulcerative colitis) และสุขภาพที่ไม่แข็งแรง เขาระบุว่าเขาจะยังคงดำรงตำแหน่งต่อไปจนกว่าพรรคพรรคเสรีประชาธิปไตยที่ตนเป็นหัวหน้าพรรคจะเลือกผู้สืบทอด โดยตัวเต็งที่จะมาเข้ารับหน้าที่แทน ได้แก่ ทาโร อาโซ รองนายกรัฐมนตรีที่ดำรงตำแหน่งมายาวนานและอดีตนายกรัฐมนตรี โยชิฮิเดะ ซูงะ เลขาธิการคณะรัฐมนตรีของอาเบะ; ชิเกรุ อิชิบะ อดีตรัฐมนตรีว่าการกระทรวงกลาโหมที่เคยชิงตำแหน่งหัวหน้าพรรคกับอาเบะ ฟูมิโอะ คิชิดะ อดีตรัฐมนตรีต่างประเทศ และทาโร โคโนะ รัฐมนตรีกลาโหมคนปัจจุบัน
อาเบะถูกลอบสังหารด้วยปืนขณะปราศรัยที่เมืองนาระเมื่อวันที่ 8 กรกฎาคม 2565 จากฝีมือของอดีตเจ้าหน้าที่กองกำลังป้องกันตนเองทางทะเลที่ไม่พอใจนโยบายของนายอาเบะ จากการสืบสวนของตำรวจ ผู้ต้องสงสัยได้ตั้งเป้าหมายที่อาเบะ โดยอ้างว่าอาเบะรับรู้ความผูกพันกับโบสถ์แห่งความสามัคคี ขบวนการศาสนาใหม่ที่ก่อตั้งในเกาหลีใต้